
A mirigyes bálványfa (Ailanthus altissima (Mill.) Swingle) állományfelmérése és élőhelypreferenciai vizsgálata a Nagy-Eged környékén

A mirigyes bálványfa (Ailanthus altissima) erőteljes terjeszkedése, intenzív beárnyékolása, allelopatikus gátlása, valamint a talaj kémiai és vízháztartási viszonyait megváltoztató tulajdonságai által degradálja a környezetét. A faj komoly természetvédelmi károkat okoz, így veszélyes özönnövénynek minősül és szerepel inváziós fajok listáján mind Európai Uniós, mind globális szinten.
A kutatási tevékenységgel kapcsolatos célom az volt, hogy pontosan felmérjem a bükki Nagy-Eged hegy környéki bálványfákat, majd egy élőhelytérkép ismeretében összefüggéseket keressek az adott állományok elterjedése, habitusa és az élőhelyek minősége között.
Két vegetációs időszakban történt terepbejárásaim során az állományok összehasonlíthatósága érdekében, egy saját kidolgozású kategória rendszer segítségével vettem fel az adatokat. A vizsgált táji ablak részben már rendelkezésre álló élőhelyleírásait kiegészítve ÁNÉR 2011 alapján történő élőhelytérképezést végeztem, mely segítségével megállapítottam a faj élőhelypreferenciáját, valamint, hogy melyek a legjobban kolonizált területek.
Az élőhelytérképezés alapján kijelenthető, hogy a Nagy-Eged környékének mozaikossága már önmagában elősegíti, hogy a szegélyekhez kiemelten kötődő bálványfa a táj egyik legjelentősebb inváziós fafajává váljon, ami mind a Natura 2000 területek egy részét – a természetes vegetáció elemeit (sztyepprétek, melegkedvelő tölgyesek), mind pedig kultúrterületeket veszélyezteti. Az Ailanthus altissima terjedésére szempontjából legalkalmasabbak a ruderális, bolygatott, elsősorban agrár élőhelyek (pl. intenzív szőlők), melyek ideális betelepülési kapunak tűnnek; ezáltal az élőhelypreferenciai vizsgálat eredménye nagyban megegyezik a szakirodalomban megállapított élőhelyi igényekkel. Kiemelendők a szakirodalomban kevéssé hangsúlyozott "úthálózatok" (U11) és az "idegenhonos fafajok spontán állományainak" (S6) jelentősége, mely élőhelyi kategóriák bálványfáinak mennyiségi (elfoglalt területnagyság, egyedsűrűség) és minőségi (magasság, mellmagassági törzsátmérő) összesített jellemzői a legjobbnak bizonyultak. A szegélyi kötődés is jól megnyilvánul, amely egyaránt értendő a vonalas létesítmények, a Natura 2000 területek és az ingatlanhatárok szegélyére is.
Az inváziós fajok táji léptékű térképezése a természetvédelmi kezelő és a helyi érintettek, gazdálkodók számára is informatív lehet, segítve ezzel a védekezést, hiszen együttműködésük nélkül a kezelés sikeressége megkérdőjelezhető.



